กสิกรฯรุกรายย่อย กลุ่มใหม่นักศึกษา
ธนาคารกสิกรไทย ขยายฐานลูกค้ารายย่อยกลุ่มใหม่ นิสิต นักศึกษา หวังดูแลยาว
6 ก.ค. 2561

ธนาคารกสิกรไทย ขยายฐานลูกค้ารายย่อยกลุ่มใหม่ นิสิต นักศึกษา หวังดูแลยาว
น.ส.ขัตติยา อินทรวิชัย กรรมการผู้จัดการ ธนาคารกสิกรไทย เปิดเผยว่า ธนาคารมีแผนที่จะร่วมมือกับมหาวิทยาลัยต่างๆ ในการพัฒนาดิจิทัลเทคโนโลยี นวัตกรรม โซลูชั่น เพื่อให้สามารถใช้ชีวิตในยุคดิจิทัลได้อย่างเต็มศักยภาพ และยังได้ขยายฐานลูกค้ารายย่อยกลุ่มใหม่เพิ่มขึ้นด้วย ที่ผ่านมายังไม่ได้เข้ามาในกลุ่มตลาดนี้ จะทำให้สัดส่วนลูกค้ารายย่อยของธนาคารที่ยังต่ำเพียง 12% ของฐานลูกค้าทั้งหมดเพิ่มขึ้นในอนาคต
ทั้งนี้ ล่าสุดได้ร่วมกับจุฬาลงกรณ์มหาวิทยาลัย เปิดตัว CU NEX Application แอพพลิเคชั่นที่ทางจุฬาฯ พัฒนาขึ้นมาให้นักศึกษาใช้ในชีวิตประจำวัน ซึ่งบริการ Kplus ก็อยู่ในแอพพลิเคชั่นด้วย และธนาคารจะร่วมพัฒนาสตาร์ทอัพของจุฬาฯ ให้เกิดเป็นธุรกิจ และสามารถขยายธุรกิจออกไปได้ โดยให้ใช้ฐานลูกค้าของธนาคารในการทดลองสินค้าและบริการ
นอกจากนี้ ยังจะมีความร่วมมือในรูปแบบต่างๆ กับอีก 2-3 มหาวิทยาลัย ซึ่งฐานลูกค้ากลุ่มนี้พร้อมที่จะใช้เทคโนโลยีมีศักยภาพสูงมาก เพราะในวันข้างหน้าจะก้าวไปเป็นกลุ่มผู้มีรายได้ปานกลาง และกลายไปเป็นกลุ่มเวลท์ได้